‘Discovery gaan uitvind rassediskriminasie werk nie’Adv. Anton Alberts, die VF Plus se voorsitter. Discovery se voorneme om 10% van sy aandele aan swart kliënte toe te ken onder die dekmantel van bemagtiging, is niks anders nie as blatante rassisme. Adv. Anton Alberts, VF Plus-voorsitter, het gesê in wese sal Discovery se plan om ŉ nuwe bank te stig goed wees omdat dit kompetisie in die bankwese sal aanmoedig. “Dit is net jammer dat die stigting daarvan op so ŉ vals rassistiese noot moes begin.” Volgens Alberts moet Discovery nie vergeet wie sy eerste kliënte was nie en wie die maatskappy gehelp het om ŉ finansiële reus te word. “Vandag het Discovery kliënte van alle rasse en agtergronde. Al hierdie mense is belangrik en speel ŉ rol om Discovery suksesvol te maak. Om nou vir een groep te sê jou velkleur is verkeerd om in aanmerking te kom vir aandele, is immoreel.” Alberts het gesê armoede kom tans onder alle rasse voor. “Daar is algemene konsensus dat armoede nou op ŉ intra-rassebasis voorkom en nie meer soseer interras van aard is nie. Daarom moet Discovery eerder aandele uitdeel op grond van sosio-ekonomiese behoefte. Adrian Gore “Indien Discovery glo ras is die basis waarop aandele weggegee moet word, dan moet Adrian Gore sy oortuiging bewys deur sy eie aandele weg te gee en nie te verwag sy wit kliënte moet die las dra vir aandele wat net aan swartes gegee word nie.” Alberts het gesê indien Discovery nie afsien van hierdie rassistiese plan nie, sal die firma uitvind dat wit kliënte eenvoudig met hul geld sal stem deur hul sake van dié firma weg te neem. “Onthou wat met Spur gebeur het. Dis nie die moeite werd om ŉ firma soos Discovery wat waarde tot die ekonomie toevoeg, bloot te stel aan hierdie gekke aandeleplan nie en die VF Plus doen ŉ beroep op Discovery om sy voorneme met erns te heroorweeg.” Dr. Dirk Hermann, bestuurshoof van Solidariteit, het intussen gesê Adrian Gore, uitvoerende hoof van Discovery, was nog nie in gesprek met Solidariteit en AfriForum soos wat in mediaberigte beweer word nie. Volgens Hermann het Gore wel ŉ e-pos gestuur en gesprek versoek. Ernst Roets, adunk-uitvoerende hoof van AfriForum. Foto: Reint Dykema. Ernst Roets, adjunk- uitvoerende hoof van AfriForum, het ook bevestig Gore was nog nie met die burgerregte-organisasie in gesprek nie. AfriForum het ’n veldtog van stapel gestuur om die publiek teen die voorgenome rassediskriminasie van die Discovery Bank-afdeling in te lig. Dit volg nadat Discovery aangekondig het dat hulle nuwe inisiatief, Discovery Bank, op ’n rassegrondslag teen minderhede sal diskrimineer deurdat uitsluitlik swart deponeerders ’n 10%-aandeel in dié maatskappy sal ontvang. AfriForum het sy lede en ondersteuners aangemoedig om Discovery per e-pos, telefonies of op sosiale media te kontak om hul skok oor en teleurstelling in hul rassistiese optrede op skrif te plaas. “Lewer ’n pleidooi vir gelyke behandeling. As jy reeds jou sake met Discovery gestaak het, maak seker dat hulle daarvan bewus is dat jou grief teen hul optrede die rede daarvoor is. As jy nog nie jou sake met Discovery gestaak het nie, maak seker jou stem as ontevrede kliënt word gehoor. Besoek die webblad www.stoprassisme.co.za en verklaar jou ondersteuning vir die dispuut met Discovery.” Volgens Roets is Discovery se optrede ’n blatante vorm van rassediskriminasie. “Dit is een ding om jou met opheffingsprojekte te bemoei, om beurse aan arm kinders toe te ken of om onderwysinstellings te help finansier. Om ’n groep middelklaspersone op ’n uitsluitlik rassegrondslag te help om welvaart te versamel, is egter iets heeltemal anders,” sê Roets. “Dit is die jaar 2018. Met Discovery se optrede koop hulle onbeskaamd op die ANC se rasbeheptheid in. Dit is nie bloot rasbeheptheid nie – dit is ’n onvolhoubare rasbeheptheid wat minderhede tot tweedeklasburgers en tweedeklaskliënte reduseer, maar wat terselfdertyd niks doen om die werklike krisisse in hierdie land op te los nie.”